**Realizarea legaturilor in pagini HTML**

După cum am văzut în articolele anterioare, paginile unui document HTML (site) pot conține trimiteri către alte resurse (pagini, fișiere, etc) accesibile prin Internet. O astfel de trimitere se numește în engleză "link" și se poate realiza dacă se cunoaște URL-ul resursei respective. Aceste legături se vor introduce în pagină folosind marcajul **<a></a>**.

Este important să înțelegeți că o astfel de legătură are două capete, și o direcție. Legătura începe de la o *sursă* și indică către o *destinație* care poate fi orice resursă web (imagine, fișier audio, video, pagină HTML, un element dintr-o pagină HTML, etc). O să vedem în acest articol că eticheta **<a>** se poate folosi pentru a defini atât sursa cât și destinația unei astfel de legături.

Odată definită o legătură, comportamentul implicit asociat activării acesteia (prin click cu mouse-ul, folosind tastatura, prin comandă vocală, etc) este încărcarea în browser a resursei spre care indică.

Conținutul cuprins între etichetele **<a>** și **</a>** poate fi un text, sau o imagine, sau ambele. De obicei, dacă nu i se schimbă înfățișarea folosind CSS, textul sau imaginea respectivă vor apărea în pagină astfel:


* O legătură **nevizitată** apare subliniată și de culoare albastră. Dacă e vorba de o imagine aceasta va avea un chenar albastru;
* O legătură **vizitată** apare subliniată și de culoare violet;
* O legătură **activă** apare subliniată și de culoare roșie. O legătură este activă în perioada - de obicei foarte scurtă - dintre activarea ei și încărcarea resursei spre care indică.

Standardul HTML 4.01 nu permite imbricarea marcajelor **<a></a>** (un element **<a>** nu poate conține alt element**<a>**).

Câteva dintre atributele posibile ale elementului **<a>** sunt:

* **href** - conține ca valoare URL-ul resursei spre care indică legătura. Aceasta se poate preciza în formă absolută sau relativă (asemănător cu modul de folosire al atributului **src** al elementului **<img>** din articolul anterior).
* **name** sau **id** - precizează numele elementului astfel încât acesta să poată deveni **destinația** unei legături (vezi exemplele de mai jos).
* **target** - precizează unde va fi încărcată resursa spre care indică legătura (în fereastra curentă, într-o nouă fereastră, etc)

Imaginile de mai jos prezintă câteva exemple de folosire a acestui element:

[](file:///D:\Scoala%202016-2017\cl%2012\web\281legaturi.html)

[Exemple de realizare legături și modul lor de afișare în Mozilla Firefox 3.6.2](file:///D:\Scoala%202016-2017\cl%2012\web\281legaturi.html)

În exemplele de mai sus fiecare element **<a>** definește atât sursa (textul din pagina curentă care este cuprins între etichetele **<a>** și **</a>**) cât și destinația (indicată prin valoarea atributului **href**).

Puteți defini ca destinații și zone din pagina curentă sau din altele. Pentru aceasta vom folosi marcajul **<a>** de două ori: o dată pentru a defini sursa, punctul de plecare al link-ului și apoi pentru a defini destinația, zona care va fi încărcată în browser.

**Destinația** se definește folosind sintaxa:

**<a id="xxx">Text ... </a>**


sau

**<a name="xxx"> Text ... </a>**.

În acest context se pot folosi oricare dintre atributele **name** și **id**. Se recomanda folosirea atributului **id** deoarece acesta este utilizat și pentru a realiza conexiunea cu CSS sau JavaScript. **xxx** reprezintă numele destinației. Acest nume trebuie să fie unic - nu este permis să existe două elemente cu același **id**. Este permisă folosirea ambelor atribute în același element. Dacă acest lucru se întâmplă atunci valorile lor trebuie să fie egale, de ex. **<a id="a1" name="a1">Text ... </a>**. Valoarea din atributul **id** trebuie sa înceapă cu o literă (a–z sau A–Z); aceasta poate fi urmată doar de litere (a–z sau A–Z), cifre (0–9), liniuță (-), subliniere (\_), două puncte (:), sau punct (.). O destinație astfel definită nu este evidențiată de browser în nici un fel. Ca observație menționăm că aproape orice element HTML poate avea atributul id și, în caz că-l are, poate servi ca destinație a unei legături (vezi exemplele de mai jos).

**Sursa** se definește folosind sintaxa: **<a href="#xxx"> Text ... <a/>** unde **xxx** reprezintă **id**-ul destinației care va fi încărcată de browser, iar **Text ...** reprezintă textul care trebuie activat pentru a ajunge la destinație (legătura).

Exemple PE PAGINA URMATOARE:

[](file:///D:\Scoala%202016-2017\cl%2012\web\283legaturi2.html)

**Vezi exemplul de** [**aici**](http://www.w3schools.com/html/tryit.asp?filename=tryhtml_links_bookmark)**. Modifica pagina HTML astfel incat legatura sa te duca la Capitolul 15.**

Atributul **target** se poate folosi pentru a indica browserului că resursa spre care se face legătura trebuie încărcată într-o nouă fereastră a browserului. Sintaxa este: **<a href="http://google.ro" target="\_blank">** Text link **</a>**. În acest exemplu, dacă legătura este activată pagina de la Google va fi încărcată într-o fereastră nouă.

[**Incercati exemplele si realizati exercitiile de aici.**](http://www.w3schools.com/html/html_links.asp) (pe www.w3schools.com)

**Webliografie:**

* Standardul HTML 4.01, capitolul "Links" :
* <http://www.w3.org/TR/html401/struct/links.html>
* SitePoint Web Refference : <http://reference.sitepoint.com/html/a>