Belgia este un stat federal, format din trei regiuni: Flandra (comunitatea flamandă) în nord, Valonia (comunitatea francofonă) în sud și Bruxelles (capitala bilingvă, în care atât franceza, cât și neerlandeza, au statut de limbă oficială). De asemenea, există o comunitate germană în estul țării. Peisajul variat al Belgiei include: 67 de kilometri de coastă și câmpie de-a lungul Mării Nordului, un podiș în centrul țării, dealuri și păduri în sud, în regiunea Ardenilor.

În 2014, cele mai importante sectoare ale economiei Belgiei erau: administrația publică, apărarea, educația, sănătatea și asistența socială (22,7 %), comerțul cu ridicata și cu amănuntul, transporturile, serviciile de cazare și alimentație publică (19,8 %) și industria (16,8 %).

Principalii parteneri de export și de import ai țării sunt Germania, Franța și Țările de Jos.

Capitala: Bruxelles

Suprafața: 30 528 km2

Populația: 11 203 992 (2014)

Populația ca procent din totalul populației UE: 2,2 % (2014)

PIB: 402,027 miliarde EUR (2014)

Limbile oficiale în UE: neerlandeză, franceză și germană

Sistem politic: monarhie constituțională parlamentară federală

Stat membru UE de la: 1 ianuarie 1958

Locuri în Parlamentul European: 21

Moneda: Euro. Stat membru al [zonei euro](http://ec.europa.eu/economy_finance/euro/index_ro.htm) de la 1 ianuarie 1999

Posibilitatea de a călători fără pașaport: da -  [stat membru al spațiului Schengen](http://ec.europa.eu/dgs/home-affairs/what-we-do/policies/borders-and-visas/schengen/index_ro.htm) de la 26 martie 1995

Președinția Consiliului: între anii 1958 și 2010, Belgia a deținut [președinția rotativă](http://www.consilium.europa.eu/ro/council-eu/presidency-council-eu/) de 12 ori.