În cadrul ecosistemului, orice populaţie se află în interrelaţie cu componentele fizico-chimice şi biotice, care o influenţează şi pe care, la rândul său, le influenţează. Relaţiile interspecifice reprezintă trăsătura fundamentală a biocenozei.

Ele orientează acţiunea selecţiei naturale, determină o anumită organizare a biocenozei, intensitatea şi amploarea transferului de materie, energie şi informaţie, precum şi productivitatea biologică a biocenozei.

Relaţiile interspecifice pot fi directe sau indirecte, obligatorii sau neobligatorii, permanente sau temporare.

Semnificaţia relaţiilor interspecifice depinde de punctul de vedere din care sunt privite: prin prisma rolului lor pentru indivizii implicaţi în relaţie sau prin prisma rolului lor pentru populaţiile ce includ aceşti indivizi.

De exemplu interrelaţia prădător-pradă, parazit-gazdă, din punctul de vedere al indivizilor este negativă (-) pentru pradă sau gazdă şi pozitivă (+) pentru prădător sau parazit, pe când din punctul de vedere al populaţiilor, este pozitivă atât pentru pradă/gazdă cât şi pentru prădător/parazit, fiind factor de selecţie, de menţinere şi perfecţionare a adaptărilor legate de apărare, factor de reglare a efectivului populaţiilor.



Neutralismul (0 0) este o relaţie în care indivizii nu se afectează în mod direct, în nici un fel.

Competiţia sau concurenţa (- -) are loc pentru surse de hrană, pentru spaţiu […], pentru apă etc.

Sunt afectate creşterea şi supravieţuirea ambelor organisme.

În competiţie sunt avantajate: populaţiile cu o rată mare de creştere, cele cu o rată ridicată de înmulţire; cu adaptări mai eficiente faţă de mediul abiotic; cu mijloace de intimidare sau de atac.

Poate fi o competiţie între plante, între animale, între microorganisme, determinată de insuficienţa unor resurse (hrană, apă, teritoriu, lumină etc.), ce poate avea repercursiuni asupra creşterii, dezvoltării, supravieţuirii.

În cadrul acestei relaţii una din populaţii poate fi eliminată.

Competiţia interspecifică poate avea loc între plante: între stejar, care necesită mai multă lumină şi fag; între arbori şi arbuşti (în pădurile compacte arbuştii cresc numai în luminişuri); între plantele ierboase şi arbori […].

Mutualismul, numit şi simbioză (+ +) este o relaţie obligatorie şi pozitivă între două organisme, din care amândouă profită (au avantaj reciproc). […]

Verifică-ţi cunoştinţele!

1. Completează spaţiile libere:
   1. Relaţiile interspecifice sunt rezultatul adaptărilor reciproce ale populaţiilor, apărute prin …. în cursul evoluţiei lor comune;
   2. Mutualismul, numit şi ….este o relaţie … între două organisme, din care amândouă profită (au avantaj reciproc);
   3. Plantele au relaţii mutuale cu unele … […].
2. Relaţiile interspecifice defavorabile cel puţin unui partener sunt:
3. amensalismul;
4. comensalismul;
5. parazitismul;
6. prădătorismul;
7. competiţia.
8. Relaţiile interspecifice stabilite în funcţie de rolul lor pentru populaţie sunt:
9. trofice;
10. legate de apărare;
11. legate de răspândire;
12. parazitism;
13. de concurenţă.

Vocabular

|  |  |  |  |
| --- | --- | --- | --- |
| Nr. crt. | Termen | Limba greacă | Limba română |
| 1 | Antofile | anthos | floare |
| 2 | Autotomie | autos | el însuşi |
| 3 | Comensalism | cum | cu |
| 4 | Ectosimbionţi | ektos | la exterior |
| 5 | Vernal | vernalis | primăvară |
| 6 | Xilofag | xylon | lemn |

(Adaptat după *Manualul de* *Ecologie şi protecţia mediului, clasa a X-a*, Irina Teodorescu, Geta Rîşnoveanu, Claudia Manuela Neguţ)