
Omul, în calitatea sa ca fiinţă, are capacitatea de a cunoaşte. Obiectul cunoaşterii poate fi extern (real: animale, plante, substanţe chimice etc.) sau intern (ideal: idei, numere, figuri geometrice etc.). Cunoaşterea dobândită constă în caracteristici, proprietăţi, însuşiri, înţelesuri etc., toate acestea constituind noţiunea obiectului sau a clasei de obiecte.

Orice noţiune are o anumită expresie lingvistică, constituită dintr-un cuvânt sau grup de cuvinte. Pe de altă parte, fiecare noţiune dă seama de un gen de obiecte, respectiv expresia lingvistică se aplică anumitor obiecte, ceea ce înseamnă că fiecărei noţiuni îi corespunde o anumită mulţime de obiecte.

Noţiunea, expresia lingvistică şi mulţimea de obiecte corespondente constituie un termen.

Un termen este un cuvânt sau un grup de cuvinte prin care se exprimă o noţiune, respectiv înţelesul termenului şi care se referă la unul sau mai multe obiecte despre care se afirmă noţiunea în cauză.[…]



Este, astfel, evident că în plan mintal trebuie să se vorbească de un anumit înţeles al termenului care constituie intensiunea termenului (numită şi conţinut), iar în plan real trebuie să se vorbească de referinţa termenului, adică de obiectele despre care se afirmă noţiunea corespondentă, ceea ce reprezintă extensiunea termenului (numită şi sferă). […]

Intensiunea şi extensiunea unui termen sunt elemente corelative, respectiv se află într-un raport de dualitate, evident prin compararea acestora […].

Existenţa unei multitudini de tipuri de termeni face necesară încercarea de clasificare a acestora. Cele mai evidente criterii de clasificare sunt chiar intensiunea şi extensiunea termenilor. […]

Raporturile existente între termeni pot fi reprezentate grafic. Cea mai utilizată, în această privinţă, este metoda concepută de L.Euler.

Potrivit acestei metode, extensiunea fiecărui termen este reprezentată distinct printr-un cerc, astfel încât în funcţie de modul de poziţionare a cercurilor se poate observa în ce măsură termenii au sau nu în comun obiecte din extensiunea lor. […]

Evaluare:

1. Precizaţi care din următoarele cuvinte şi grupuri de cuvinte reprezintă termeni şi care nu:
   1. şi, lecţie, numai, sunt, pisică, frumuseţe, neseriozitate, propoziţie compusă, un, această egalitate;
   2. argument, total, pe, sub, mijloc, autoturism, predicat logic, falsitate, miros, miros plăcut;
   3. deci, post, plăcintă, peste, datorie, selecţie, care, cu, informaţie, activitate;
   4. punct, orice, totalitate, unii, materie, toţi, călăreţ, sau, astfel încât, întindere;
   5. scurt, într-o, cerinţă, ceva despre, sănătos, rătăcire, subiect, context, putem, obişnuinţă. […]
2. Precizaţi şi reprezentaţi grafic raportul logic existent între următorii termeni:
   1. triunghi, pătrat;
   2. extensiune, intensiune;
   3. poet, student;
   4. major, persoană în vârstă de peste 20 ani;
   5. anotimp, primăvară.
3. Analizaţi modificările pe care le cunosc intensiunea şi extensiunea următorilor termeni prin adăugarea proprietăţilor precizate:
   1. intelectual+român;
   2. teren+agricol;
   3. tren+marfar;
   4. argument+corectitudine;
   5. termen+vid. […]

Analizaţi următoarele clasificări şi arătaţi dacă sunt corecte sau nu. În cazul celor incorecte, arătaţi ce reguli au fost încălcate şi, apoi, reconstruiţi-le corect.

|  |  |  |
| --- | --- | --- |
| Nr. crt. | Obiectul clasificării | Elementele clasificării |
| 1. | forme de relief | munţi, câmpii, dealuri |
| 2. | familia canide | vulpea polară, vulpea roşie, şacalul |
| 3. | familia felidae | pisica sălbatică, pantera (leopardul), jaguarul, tigrul |
| 4. | familia girafidae | girafa, oxapy |
| 5. | clasa cefalopode | sepia, nautilus |

(Adaptat după *Manualul de Logică şi argumentare - clasa a IX-a*, Elena Lupşa, Victor Bratu, Maria Dorina Stoica)